Ændret forslag til EUROPA-PARLAMENTETS OG RÅDETS FORORDNING om ændring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71, for så vidt angår assistenter for medlemmer af Europa-Parlamentet (forelagt af Kommissionen i henhold til EF-traktatens artikel 250, stk. 2)

2001/0137 (COD)

Ændret forslag til EUROPA-PARLAMENTETS OG RÅDETS FORORDNING om ændring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71, for så vidt angår assistenter for medlemmer af Europa-Parlamentet

1. Baggrund

Med henblik på en styrkelse af retssikkerheden på området sociale sikringsordninger for assistenter for medlemmer af Europa-Parlamentet og en nemmere og utvetydig fastsættelse af, hvilken lovgivning der finder anvendelse på denne særlige type arbejdstagere, der er ansat af medlemmer af Europa-Parlamentet, og som har til opgave at bistå disse i forbindelse med det hverv, de er valgt til at varetage, har Kommissionen fundet det hensigtsmæssigt at foreslå, at forordning (EØF) nr. 1408/71 samt forordning (EØF) nr. 574/72 ændres. Disse forordninger koordinerer medlemsstaternes sociale sikringsordninger med henblik på at undgå visse ulemper som følge af de forskelle mellem medlemsstaternes ordninger, der kan tænkes at opstå, når en person flytter inden for Fællesskabet. Koordineringen består bl.a. i at fastlægge den medlemsstat, hvis lovgivning om social sikring finder anvendelse.

Kommissionen forelagde sit forslag den 25. juni 2001 [1]. De foreslåede ændringer vil give assistenter for medlemmer af Europa-Parlamentet ret til at vælge, hvilken social sikringsordning der skal gælde for dem i lighed med EU-institutionernes hjælpeansatte.

[1] KOM (2001) 344, EFT C 270E af 29.9.2001.

Europa-Parlamentet vedtog på sit plenarmøde den 11. juni 2002 en betænkning, der indeholder fem forslag til ændring af Kommissionens forslag.

2. Gennemgang af ændringsforslagene

Kommissionen godkender, at det ændrede forslag kommer til at indeholde ændring 3 i den ordlyd, der er foreslået af Europa-Parlamentet. Med denne ændring foreslår Europa-Parlamentet, at der i betragtning 4 i Kommissionens forslag tilføjes en omtale af muligheden for, at assistenter kan være ansat af flere medlemmer af Europa-Parlamentet. Kommissionen godkender denne ændring, idet der er tale om en nyttig præcisering af den personkategori, som forslaget tager sigte på, uden at det er nødvendigt at ændre den foreslåede dispositive del.

Derimod kan Kommissionen ikke godkende de øvrige ændringer, det vil sige ændring 1, 2, 4 og 5.

Ændring 1 er et forslag til omformulering i titlen og teksten af benævnelsen "assistenter for medlemmer af Europa-Parlamentet", men denne omformulering vedrører ikke den danske tekst. Kommissionen afviser denne ændring, idet den er overflødig i betragtning af definitionen i Kommissionens forslag (jf. artikel 1, litra w)), hvori personkategorien allerede betegnes som "en lønnet arbejdstager, der er ansat af et eller flere medlemmer af Europa-Parlamentet".

Ændring 2 er et forslag om at tilføje en ny betragtning 3a indeholdende en yderligere begrundelse for valgfriheden for de assistenter for medlemmer af Europa-Parlamentet, som Kommissionens forslag tager sigte på; begrundelsen skulle være finansieringskilden (fællesskabsbudgettet) til lønnen og de sociale sikringsbidrag. Kommissionen afviser denne ændring, fordi denne valgfrihed begrundes af de særlige ansættelsesforhold, der består i, at assistenten er ansat direkte under medlemmet (eller medlemmerne) af Europa-Parlamentet, og ikke begrundes af, at løn og sociale sikringsbidrag hidrører fra Fællesskabsbudgettet, hvilket også er tilfældet for andre kategorier af assistenter for Europa-Parlamentsmedlemmer, som ikke er omfattet af Kommissionens forslag: lønnede arbejdstagere, som er ansat via tredjemand, samt selvstændige.

Ændring 4 tager sigte på, at det i artikel 1, litra w), præciseres, at en assistent for medlemmer af Europa-Parlamentet kan ansættes for kortere tid, end den folkevalgtes mandatperiode varer. Kommissionen afviser denne ændring, fordi denne opfattelse allerede fremgår af Kommissionens tekst, hvori der benyttes formuleringen "... i mandatperioden" og ikke "... så længe mandatperioden varer". Ændringen er derfor overflødig.

Ændring 5 er et forslag om, at der i artikel 14, stk. 4, i forordning 574/72 tilføjes muligheden for, at de assistenter for medlemmer af Europa-Parlamentet, som har valgt at være omfattet af tysk lovgivning, fortsat kan være omfattet af ordningen i den delstat, hvor de senest havde fast bopæl. Dette afviser Kommissionen, idet denne ændring efter dens opfattelse ikke er nødvendig for at sikre, at retten til at være omfattet af tysk lovgivning kan forvaltes korrekt. Bestemmelserne vedrørende hjælpeansatte, som Kommissionens forslag er beregnet på grundlag af, synes i forvejen at sikre fuld social beskyttelse, i og med at der henvises til det sted, hvor den tyske regering har sit sæde.

3. Konklusion

I henhold til EF-traktatens artikel 250, stk. 2, ændrer Kommissionen sit forslag til forordning i overensstemmelse med ovenstående.